STUDIEVAARDIGHEDE: Graad 10 Kwartaal 2 Week 6 + 7 

LES 1
STUDIEVAARDIGHEDE teenoor STUDIEMETODES:
Studievaardighede is 'n verskeidenheid vaardighede wat prosesse soos inligtingsorganisering, inneem van inligting, memorisering (om inligting te behou) en hantering van assesserings insluit. Studiemetodes verwys egter na metodes en strategieë waarvan 'n leerder gebruik kan maak wanneer hul studeer. Effektiewe studiemetodes help leerders om makliker te leer en tyd doeltreffend te spandeer.

STUDIEVAARDIGHEDE
LUISTER: Dit is die vermoë om boodskappe akkuraat te ontvang en te interpreteer tydens die kommunikasieproses. Sonder die vermoë om effektief te luister, word boodskappe maklik verkeerd verstaan. As gevolg hiervan word kommunikasie afgebreek en kan die sender van die boodskap maklik gefrustreerd of geïrriteerd raak.
Luister is nie ‘n passiewe proses nie, maar om aandag te gee aan die storie / vertelling of lesing. Aktiewe luister is ‘n besondere vaardigheid.

Verbeter luistervaardighede:
· Behou oogkontak: Moenie rondkyk of na jou foon kyk wanneer jy na iemand luister nie. Dit is belangrik om onnodige afleidings te beperk.
· Visualiseer wat die spreker sê: Dit sal jou help om sleutelwoorde en frases te onthou as jy vir lang tydperke luister. Visualiseer 'n letterlike prentjie of ander konsepte wat met die onderwerp verband hou. 
· Beperk vooroordeel: Luister sonder om te kritiseer. Die volle storie sal meer sin maak as jy end-uit luister sonder om die ander persoon, met jou opinie, te onderbreek.
· Moenie onderbreek nie: Almal praat en verwerk inligting teen verskillende tempo’s. As iemand stadig praat, wees geduldig en wag totdat hulle klaar is –moenie hulle probeer aanjaag nie. 
· Wag vir 'n geleentheid om vrae te vra: Jy verstaan iemand dalk nie onmiddelik nie,  maar wag totdat hulle ‘n breuk vat sodat jy kan vrae vra om duidelikheid te kry oor dít wat jy dalk verkeerd verstaan het.
· Vra verklarende vrae: Vra vrae sonder om te onderbreek; dit toon dat jy luister, aandag gee en bereid is om dinge verder te bespreek.
· Let op nie-verbale leidrade: Soms is kommunikasie nie-verbaal. Luister sluit ook in om aandag te gee aan nie-verbale leidrade (liggaamstaal).  Dit help jou om afleidings te maak oor wat 'n persoon werklik bedoel wanneer hy met jou praat.
· Oefen om te luister: Wees bewus van wat jy doen wanneer iemand met jou praat. Maak notas oor wat jy gehoor, verstaan en erken het. 

LEES: Wanneer jy studeer, is dit belangrik om effektief en doeltreffend te kan lees. Dit beteken om  relevante inligting te lees, sonder om tyd te mors. Jy moet verstaan wat jy lees en dit kan gebruik en onthou. Lees laat die verstand op verskillende maniere werk. Eerstens moet jy die woorde wat jy lees begryp sodat jy die inligting kan verwerk. 

O-VLOK-H-LEESMETODE: Dit is ‘n manier om handboeke te lees en te bestudeer.
O-oorsig, V-Vrae, L-Lees, O-Opsom, K-Kontrole en H-Hersiening.
(‘n Ander metode is ook die VSL2H- metode; ‘n metode met een stap minder Dit is 'n akroniem vir: Vluglees (V), Stel Vrae(S), Lees (L),  Herhaal (H) en Hersien.)

	
· Stap 1:OORSIG: Lees die voorwoord en inleiding tot die teks en blaai deur die inhoudsopgawe en die indeks. Dit sal die hoofonderwerpe en die basiese organisasiestruktuur van die boek beskryf. Lees die inleiding en slot in elke hoofstuk en onderafdeling. Skandeer die titels en onderskrifte. Bestudeer die prente, kaarte of grafieke. Lees die opsomming en enige vrae in die hoofstuk.
· Stap 2: VRAE: Neem die afdelingstitel, subtitel of die eerste sin van elke paragraaf en verander dit in 'n vraag. Byvoorbeeld: "Funksies van die rugmurg" word "Wat is die funksies van die rugmurg?"
· Stap 3: LEES: Lees noukeurig en aktief deur 'n 'dialoog' met die teks te voer. Probeer om die antwoord op die vrae, wat jy geskep het, te vind en vra vrae terwyl jy lees. Wees versigtig om nie slegs die teks te deursoek op soek na die antwoord nie, aangesien jy ander belangrike inligting sal mis.
· Stap 4: OPSOM: Sodra jy die lesinhoud verstaan, som dit in jou eie woorde op. Algemene metodes is om die teks uit te lig en / of te merk, of aantekeninge te maak, of 'n kombinasie van albei. Watter metodes jy ook al kies, dit is van kritieke belang om eers die inhoud te lees en te verstaan, en dan terug te gaan en op te som.
· Stap 5: KONTROLE: Maak die handboek toe en beantwoord die vraag wat jy geskep het in jou eie woorde. As jy nie die vraag kan beantwoord nie, lees die gedeelte weer totdat jy kan. As jy na 'n paar probeerslae steeds nie die vraag kan beantwoord nie, gaan dan na die volgende paar afdelings en kyk of dinge duideliker word. As dit nie help nie, moet jy dalk jou vraag verander. Probeer om dit breër of meer spesifiek te maak. As dit nie help om jou vraag te verander nie, kry hulp. 
· Stap 6: HERSIEN: Doen weekliks 'n deeglike oorsig van jou notas. Maak weeklikse hersieningstydperke effektief deur van vooraf alles deur te lees. Alhoewel die volume hersieningsmateriaal toeneem namate die kwartaal vorder, neem die hoeveelheid tyd wat nodig is om ouer materiaal te hersien, af. Nadat jy die inhoud van die eerste week 'n paar keer nagegaan het, sal dit slegs 'n paar minute neem om daardeur te blaai en die belangrikste punte te herroep.

Voorstelle om leesvaardighede te verbeter:
· Oefen elke dag. Dit sal leesspoed, akkuraatheid verbeterer sal word. 
· Jy kan jouself toets nadat jy 'n hoofstuk of 'n uittreksel gelees het en kyk hoeveel jy onthou.
· Deur te oefen, kan leesspoed ook verbeter; dit sal beteken dat jy meer in 'n korter tyd kan lees. 
· Leestoestande is ook belangri; dinge soos goeie beligting en min afleidings kan die proses makliker maak. 

Tegnieke om doeltreffend te lees:
Vluglees: Kyk vinnig na 'n teks en probeer om die hooftemas en sinne uit te kies. Hierdie vermoë kan met oefening verbeter word en is veral nuttig as jy gekonfronteer word met groot hoeveelhede tekste wat binne 'n beperkte periode deurgelees moet word. 
Soeklees: Kyk na 'n teks om 'n spesifieke feit, persoon, verwysing, ens., op te soek. As jy 'n lys items ondersoek, of 'n naam of feit probeer opspoor, gebruik eerder die vlugleesbenadering.
Lees met die oog op detail (fyner besonderhede): Dit is iets wat ons doen wanneer ons romans lees. Wanneer ons bv. 'n voorgeskrewe engelse roman lees, sal ons elke reël, elke beskrywing en stuk van die teks lees. 
Al hierdie tegnieke het hul eie plek in leesbegrip en in eksamens. Soms sal jy gevra word om te ontdek wie 'n spesifieke ding gedoen het (vluglees), ander kere sal jy gevra word om twee idees te vergelyk (vluglees, en dan lees vir detail).

BEGRIP: As jy die tyd neem om te begryp en aandag te gee aan wat jy lees, beteken dit om te ontleed wat gelees word en sin daarvan te maak. Lees vir begrip vereis dat jy aandag gee aan wat op die bladsy of in jou boek is. Doeltreffende leesbegrip is gebaseer op lees van kerninhoud en fokus nie op individuele 


woorde nie, maar op dít wat jy absorbeer. Dit is moeilik om kennis op te doen sonder sterk leesvaardighede.

Dit neem tyd om jou leesbegrip te verbeter. Jy moet probeer om daagliks 'n tydgleuf opsy te sit om te lees, byvoorbeeld ‘n halfuur elke aand. Sommige mense vind dit nuttig om nuwe woordeskat en definisies neer te skryf, ander nie - dit hang heeltemal van jouself af. Hoe meer jy lees, hoe meer kennis en woordeskat sal jy opdoen en albei is noodsaaklik vir jou toekomstige studies en professionele lewe.

KONSENTRASIE: Dit is die vermoë om te fokus op iets spesifiek. Dit beteken om jou aandag te beheer. Dit is die vermoë om die verstand op een onderwerp, voorwerp of gedagte te fokus en terselfdertyd enige ander onverwante gedagtes, idees, gevoelens en sensasies uit te sluit. Konsentrasie laat jou toe om jou hulpbronne beter te benut en probleme doeltreffender te benader. As jy konsentreer, is dit minder waarskynlik dat jy belangrike inligting sal mis. Om gefokus te bly, help jou om dinge makliker te memoriseer.
Om te konsentreer is ‘n spesifieke vaardigheid wat aangeleer moet word. Dit beteken dat ons daagliks oefen totdat ons genoeg vordering gemaak het sodat ons op die regte tyd kan konsentreer.

Maniere om jou konsentrasie te verbeter:
· Elimineer afleidings: Fokus op die voltooiing van ‘n opdrag / doelwit. Om beide interne en eksterne steurnisse uit te sluit, kan jou help om te konsentreer.
· Verminder die gelyktydige uitvoer van veelvuldige take (“multitasking”): Om verskeie aktiwiteite gelyktydig uit te voer, mag ons moontlik produktief laat voel, maar dit lei egter tot verminderde fokus, swak konsentrasie en laer produktiwiteit. 
· Oefen bewustheid en meditasie: Mediteer of oefen bewustheidsaktiwiteite wat sal help om fokus te verbeter. 
· Kry genoeg slaap: Baie faktore kan slaappatrone negatief beïnvloed. Min slaap lei tot swak konsentrasie. Die algemeenste  faktor wat tot ‘n swak slaappatroon lei, is om elektroniese toestelle (soos rekenaars, selfoon of tablet) te gebruik net voor slaaptyd. Jy behoort ook nie laataand na jou gunsteling fliek of TV-program te kyk nie. Toestelle soos slimfone of slim-TV's of tablette, straal bloulig uit. Hierdie bloulig stimuleer die retina van die oog en voorkom die afskeiding van melatonien, wat slaapverwagting in die brein bevorder. Verminder eerder bloulig of vermy alle elektroniese toestelle voor slaaptyd. 
· Vermy oefening laat in die dag en bly gehidreerd deur die dag. Maak gebruik van joernaalinskrywings of asemhalingsoefeninge om rustig te raak en skep 'n voorspelbare slaaptydroetine en skedule.
· Kies om op die oomblik te fokus: Dit is moeilik om te konsentreer wanneer jou gedagtes elders is. Probeer fokus op die besonderhede van wat nou belangrik is. Ons gedagtes neig in die rigting van dít waarop ons fokus.
· Neem kort breuke: As jy lank op iets fokus, verswak jou aandag. Jy sal dit moeiliker vind om jou aandag aan die taak te wy. As jy breuke neem, sal jy meer gefokus terugkeer en kan konsentreer op die taak.
· Maak ‘n draai in die natuur: Om tyd te vind om 'n draai te stap of die buitelewe te waardeer, kan jou konsentrasie verhoog en jou help om verfris te voel.
· Oefen jou brein: Navorsing begin toon dat breinopleidingsaktiwiteite  jou kognitiewe vermoëns, insluitend konsentrasie, kan verbeter. Breinopleidingspeletjies kan jou ook help om jou werk- en korttermyngeheue te ontwikkel, sowel as verwerkings- en probleemoplossingsvaardighede te verbeter. 
· Oefening: Dit verhoog die brein se dopamien-, norepinefrien- en serotonienvlakke - wat fokus en aandag beïnvloed. Die liggaam en gees is in noue verwantskap - wanneer jy fisies goed voel, sal jou verstand ook goed voel.
· Musiek: Ligte musiek kan jou help om beter te konsentreer – maar  kies die regte tipe. Sommige musiek kan jou aandag aflei. Klassieke musiek en natuurklanke is goeie keuses vir konsentrasie, terwyl musiek met lirieke en stemme afleidend kan wees. Daar is verskillende toepassings en stromingsdienste wat agtergrondmusiek en klanklandskappe bied wat juis geskep is om te help met fokus en konsentrasie.
· Eet gesond: Kies kos wat bloedsuiker stabiliseer, energie handhaaf en die brein aanvuur. Vrugte, groente en hoë-vesel voedsel kan keer dat jou bloedsuikervlakke daal of verhoog. Jy moet soet kosse en drankies verminder, want dit veroorsaak skielike toenames en afnames in jou suikervlakke wat jou duiselig of slaperig laat voel. Jou brein het goeie voedingstowwe nodig om behoorlik te funksioneer.
· Skep 'n werkruimte: 'n Rustige, toegewyde ruimte vir werk met behulp van organiseerders, geraasdempende oorfone (indien nodig) en verstelbare beligting kan help. Hou rommel buite sig, maak dit so gemaklik as moontlik. 
· Gebruik 'n alarm: Jy kan probeer om jou brein op te lei om op 'n taak te fokus deur 'n alarm of horlosie te gebruik. Besluit eers wat jy wil voltooi. Stel jou alarm vir 20 minute (maar nie meer as 30 minute nie) en konsentreer op die taak. Wanneer die alarm lui, neem ‘n kort breuk (5 minute), stel weer die alarm  en keer terug na die taak. 

GEHEUE: Dit is noodsaaklik vir alle leer, want dit laat jou toe om die inligting wat jy leer te stoor en op te spoor. Geheue is basies die rekord wat deur 'n leerproses gelaat word.
Daar is twee soorte geheue:
Korttermyngeheue word algemeen beskou as jou daaglikse geheue. Ook bekend as 'werkende geheue', en dit is waar jy inligting stoor terwyl jy dit gebruik totdat jy dit óf weggooi óf na jou langtermyngeheue oordra.
Langtermyngeheue hou verband met wat jy in die verlede gedoen het, soms jare terug. Maar sommige van wat in jou langtermyngeheue gestoor word, kan verband hou met meer onlangse gebeure. Dit word waarskynlik beter beskou as 'n plek waar jou brein inligting, wat dit wil behou, stoor.

Wenke om jou geheue te verbeter:
· Oefen om die inligting of vaardigheid te onthou. Byvoorbeeld, wanneer jy studeer, kan jy jou oë toemaak en jou aantekeninge of idees hardop sê, i.p.v. om dit net weer te lees. Om onsself te dwing om die inligting hardop uit te spreek, maak dit makliker om te onthou. Dit is moeiliker as om dit bloot te lees. Dit versterk ook die neurale weë (“ paadjies in jou brein”) wat met die konsep geassosieer word.
· Brei uit op wat jy weet en maak nuwe verbindings. (Assosiasies) Ons brein hou baie van verbindings tussen idees. Dit maak hulle baie makliker om te onthou. Dit is een rede waarom dit makliker is om iets te onthou wat verband hou met 'n onderwerp waarvan jy reeds  iets weet. Dit is dus nuttig om nuwe idees in jou eie woorde te probeer verduidelik en / of te beskryf hoe dit met jou bestaande kennis verband hou. Jy maak dus assosiasies.
· Werk die antwoord uit soos jy vorder. Andersins bekend as 'hardop dink.' Afhangende van jou standpunt, help dit jou om dinge vanuit ‘n bestaande beginsels uit te werk. Jy leer deur ontdekking.
· Hersien wat gebeur het. Besinning help jou ook om probleme op te los uit ervaring.
· Rympies is geheue-toestelle. Dit kan rympies of sinne wees of die basis vorm vir 'n visuele opdrag. Byvoorbeeld, terwyl die woord SPA jou vertel van die volgorde waarin die belangrikste Griekse filosowe gebore is (Sokrates, Plato, Aristoteles), kan jy altyd 'n ander dimensie by die akroniem voeg en die drie mans wat in 'n spa sit, saam visualiseer soos hul mekaar nat spat. Visuele beelde is kragtige, geheueverbeterende instrumente.
· Om uit te vind wat jy nie weet nie, is 'n noodsaaklike deel van leer. Dit is uiters moeilik om iets te leer as jy nie verstaan dat jy dit moet weet nie. 

ORGANISASIE & TYDSBESTUUR: Daar is twee aspekte van organisasie – om fisies georganiseerd te wees in die ruimte waarin jy is en geestelike organisasie; om vry te wees van afleidings

en aandag te gee aan wat jy doen. Om in 'n deurmekaar ruimte te probeer werk of te studeer, kan baie moeilik wees. Om georganiseerd te wees, kan jou help om op koers te bly en te doen wat gedoen moet word. 
Stel vir jouself SMART-doelwitte en werk aan jou vaardighede: dit moet spesifiek, meetbaar, haalbaar, relevant en tydgebonde wees. Tydsbestuur skep die versekering dat jy volle beheer oor jou tyd het en dat jy dit effektief toewys sodat jy alles gedoen kan kry wat jy MOET doen – maar ook die dinge kan doen wat jy graag WIL doen.

Tydsbestuur sluit doeltreffende beplanning en doelwitstelling in. Stel sperdatums en prioritiseer aktiwiteite volgens belangrikheid en bestee die regte hoeveelheid tyd aan die regte aktiwiteite. 'n Effektiewe tydbestuurstrategie moet  MAKLIK  wees om te beplan, te implementeer en vol te hou.

Voordele van tydsbestuur:

· Minder spanning in die voltooiing van opdragte.
· Minder spanning as gevolg van beter voorbereiding vir eksamens.
· As jy georganiseerd is, kan jy meer  aktiwiteite in jou lewe inpas.
· Meer tyd om die dinge te doen waarvan jy hou/ wat jy geniet.
· Meer balans en beheer in jou lewe.


STUDIEMETODES
NEEM NOTAS
Om notas te neem is die praktyk om inligting uit verskillende bronne en platforms op te neem. Deur aantekeninge te maak, teken jy die kern van die inligting op en stel jy gedagtes vry om alle inhoud te onthou.
· Dit hou jou waaksaam: Notas hou jou liggaam aktief en betrokke en help jou om gevoelens van slaperigheid of afleiding te vermy. Notas help jou om aandag te gee en help jou om te fokus en jou te help leer.
· Betrek jou gedagtes en hou jou aan die dink terwyl jy besig is. 
· Beklemtoon en organiseer inligting - deur aantekeninge te maak kan jou brein dinge 'liasseer' vir later. 
· Skep 'n verkorte rekord van studies en help later met die leerproses. 

Hoe om beter aantekeninge te maak:
· Herhaling: Om inligting net voor ‘n eksamen in te prop werk nie. Jy kan nie verwag om al jou werk te ken deur dit net voor 'n toets of eksamen te lees nie. Wat wel werk, is om inhoud gereeld te hersien.
· Prente is makliker om te onthou as teks; so as jy min tyd het, teken 'n verduidelikende prent.
· As jy daarvan hou om in kleur te werk, kan jy eers aanvanklike notas in swart of blou maak en dan kleur bybring.
· Skryf eerder kort, bondige sinne. Gebruik jou eie woorde wat vir jou iets beteken.
· Bespaar tyd en gebruik afkortings en simbole.
· Gebruik jou onderwyser se notas of jou handboek as vertrekpunt en vergewis jouself eers oor die onderwerp. Maak ook gebruik van jou eie nota-metode.
· Skryf vrae aan jouself as daar iets is wat jy nie verstaan nie. Moenie net daaroor blaai en hoop jy sal later verstaan nie. Gaan kry hulp.
· Moenie alles probeer neerskryf nie. Jy sal net oorlaai word met inligting. Dit is beter om 'n doeltreffende en effektiewe stelsel te hê om  slegs die hoofpunte op te teken.



BREINKAARTE
	
Sodra jy verstaan hoe jy aantekeninge in die breinkaatformaat kan maak, kan jy jou eie konvensies ontwikkel om dit te verbeter. 
· Gebruik enkele woorde of eenvoudige frases: Hou dinge maklik. In breinkaarte kan enkele sterk woorde en kort, betekenisvolle frases dieselfde betekenis sterker oordra. Oortollige woorde maak net 'n breinkaart deurmekaar.
· Drukletters: Dit sal makliker wees om te lees as saamgevoegde of onduidelike skryfwerk.
· Gebruik kleur om verskillende idees te skei: Kleur kan help om die organisasie van die onderwerp aan te toon. Dit kan van jou breinkaart 'n meer aantreklike dokument maak en jou help om die verskillende afdelings van jou breinkaart te visualiseer om in die toekoms te kan herroep.
· Gebruik simbole en prente: Prente kan jou help om inligting meer effektief as woorde te onthou. Maak gebruik  van simbole of prente wat vir jou sinvol is. 
· Gebruik kruisverbindings: Inligting in een deel van 'n breinkaart kan verband hou met 'n ander deel, trek dus lyne om hierdie kruisverbindings aan te toon. Dit sal jou help om te sien hoe een deel van die onderwerp 'n ander beïnvloed.

OPSOMMINGS
Opsommings behels die skryf van  die belangrikste dele van 'n teks in jou eie woorde, maar op 'n baie korter manier. Die vaardigheid om opsommings te maak is belangrik, want leerders moet noodsaaklike idees in 'n teks kan uitken (kerngedagtes). Jy leer hoe om irrelevante inligting te ignoreer en hoe om die sentrale idees op 'n sinvolle manier te integreer. Goeie opsommings verbeter hul geheue oor wat hulle lees en dien as 'n kontrole vir begrip. Opsommings is 'n komplekse vaardigheid wat stelselmatig ontwikkel aangesien leerders toenemend meer ingewikkelde tekste lees.

KIES BELANGRIKE KONSEPTE
Die identifisering van die konsepte of hoofidees in 'n hoofstuk kan uitdagend wees. 
· Identifiseer die volgende uit die paragraaf: Wie, Wat, Waar, Wanneer, Waarom en Hoe én lys dit. Skryf dan 'n sin of twee met behulp van hierdie terme. Dit sal vir jou die kernidee gee.
Lees die paragraaf en dink dan aan 'n vraag waarop jy met hierdie paragraaf sou kon antwoord. Die vraag sal die hoofkonsep wees.
· Identifiseer die hoofkonsepte in jou navorsingsvraag deur selfstandige naamwoorde te kies wat belangrik is vir die betekenis van jou vraag. Los woorde uit wat nie met die soektog help nie, soos byvoeglike naamwoorde, bywoorde, voorsetsels en gewoonlik werkwoorde.

Sleutelbegrippe dui die hoofbegrippe, temas en/of idees aan. Baie van hierdie konsepte in handboeke is vetgedruk of kursief gedruk; maar nie almal is nie. Een manier om aan sleutelbegrippe te dink, is die woorde of frases wat bydra tot die algemene idee.

LES 2

KRITIESE DENKVAARDIGHEDE
Kritiese denke is die soort denke waarin jy bevraagteken, ontleed, interpreteer, evalueer en 'n oordeel maak oor wat jy lees, hoor, sê of skryf. Die term kritiek kom van die Griekse woord kritikos wat beteken "om in staat te wees om te oordeel of te onderskei". Goeie kritiese denke behels om betroubare oordele op grond van betroubare inligting te maak.




Om 'n beter kritiese denker te word, moet jy leer hoe om:
· 
· jou denkdoel en konteks te verduidelik,
· jou inligtingsbronne te bevraagteken,
· argumente te identifiseer,
· bronne en argumente te ontleed,
· die argumente van ander te evalueer en
· jou eie argumente te skep

Iemand met kritiese denkvaardighede kan:
· 
· die skakels tussen idees verstaan,
· die belangrikheid en relevansie van argumente en idees bepaal,
· argumente erken, saamstel en beoordeel,
· teenstrydighede en foute in redenasies identifiseer,
· probleme op 'n konsekwente en sistematiese manier benader en
· besin oor die regverdiging van hul eie aannames, oortuigings en waardes.



KREATIEWE DENKVAARDIGHEDE
Kreatiewe denke is die vermoë om met unieke, oorspronklike oplossings / idees vorendag te kom. Dit beteken om anders na dinge te kyk en nuwe maniere te vind om probleme op te los. Kreatiwiteit is die vermoë om iets nuuts te skep. Dit kan 'n prentjie of 'n stuk musiek wees - maar dit kan ook 'n nuwe idee wees.

PROBLEEMOPLOSSINGSVAARDIGHEDE
Probleemoplossingsvaardighede is die vermoë om probleme te identifiseer, 'n dinkskrum te hou en antwoorde te ontleed en die beste oplossings te implementeer. 'n Werknemer met goeie probleemoplossingsvaardighede is beide 'n selfbeginner en 'n samewerkende spanmaat; hulle is proaktief om die wortel van 'n probleem te verstaan en werk saam met ander om 'n wye verskeidenheid oplossings te oorweeg, voordat hulle besluit hoe om vorentoe te beweeg. 

ASSESSERING: Dit is 'n sistematiese benadering tot formatiewe evaluering, wat deur onderwysers gebruik word om te bepaal hoeveel en hoe goed leerders leer. Assessering verskaf sleutelinligting gedurende die semester rakende onderrig en leer sodat veranderinge aangebring kan word soos nodig.

Assessering kan intern of ekstern wees:
	INTERNE ASSESSERING
	EKSTERNE ASSESSERING

	Interne, vasgestelde assessering is dit wat jy in die klas doen. Dit word opgestel deur jou onderwyser of uit handboeke of werkboeke. 
	Eksterne assesserings is ten volle gestandaardiseer en word deur alle leerders gedoen en geskryf.

	Dit is nie ten volle gestandaardiseer nie en kan gedurende die skooljaar in die klas gegee word om op enige gegewe tydstip 'n kitsopname van jou vaardighede in 'n spesifieke gebied te gee. Dit word dikwels deur onderwysers of binne skole opgestel.
	Eksterne assesserings is gestandaardiseerde toetse. Dieselfde assessering vind op dieselfde tyd plaas. Dit kan deur die Departement van Onderwys of deur ‘n professionele liggaam opgestel word.

	Voorbeeld: klastoetse of werkkaarte, summatiewe assesserings, eksamenoefeninge.
	Voorbeeld: formele eksamens soos die Nasionale Senior Sertifikaateksamens of Algemene Eksamens







ONTWIKKEL 'N STUDIEPLAN: ORGANISERING VAN AKTIWITEITE & TYDSBESTUUR: 'n Studieplan help om op hoogte te bly van al jou notas en dit sal jou help om vir jou toetse voor te berei. Dit help met verhoogde produktiwiteit (met 'n studieskedule sal jy presies weet wat om te doen en wanneer om dit te doen), dit verminder spanning (jy sal minder gestres voel, jy hoef nie inpropsessies van inligting te hou of te stres en teen 'n onredelike tempo te kan studeer nie) en verbeter uitslae. As jy vroeër en betyds begin, sal jy meer tyd hê om jou werk te memoriseer. 

Daar is 'n paar dinge wat jy sal moet oorweeg sodat jy 'n gladde skedule het:
· Studiedoelwitte: Om te weet wat jy aan die einde wil bereik, sal dit makliker maak om daarvoor te werk. 
· Tydsberekening: Bepaal hoeveel tyd jy aan studies sal bestee en hoeveel tyd jy moet toewy aan ander dinge wat jou aandag verg. 
· Studiemateriaal: Jy kan nie sonder studiemateriaal studeer nie. Versamel al jou inhoud voor die tyd.

Studieskedule-toepassing
Die meeste leerders is eintlik verslaaf aan hul fone!  Jy sal bly wees om te hoor dat jy 'n studieskedule-toepassing direk op jou foon kan aflaai. Op hierdie manier sal jy dit by jou hê waar jy ook al gaan.

